Uznesenie Európskeho parlamentu o Mjanmarsku



Úradný vestník 092 E , 20/04/2006 S. 0410 - 0414



P6_TA(2005)0183 Informačná a komunikačná stratégia Európskej únie Uznesenie Európskeho parlamentu o vykonávaní informačnej a komunikačnej stratégie Európskej únie (2004/2238(INI)) Európsky parlament, - so zreteľom na oznámenie Komisie pre Radu, Európsky parlament, Európsky hospodársky a sociálny výbor a Výbor regiónov o vykonávaní informačnej a komunikačnej stratégie pre Európsku úniu (KOM (2004)0196), - so zreteľom na svoje uznesenie z 13. marca 2002 o oznámení Komisie o novom rámci pre spoluprácu na činnostiach, ktoré sa týkajú informačnej a komunikačnej politiky Európskej únie [1], - so zreteľom na svoje uznesenie z 10. apríla 2003 o informačnej a komunikačnej stratégii pre Európsku úniu [2], - so zreteľom na článok 45 rokovacieho poriadku, - so zreteľom na správu Výboru pre kultúru a vzdelávanie a stanovisko Výboru pre ústavné veci (A6-0111/2005), A. keďže účasť voličov v posledných voľbách do Európskeho parlamentu v deviatich štátoch, ktoré boli členmi EÚ už pred jej rozšírením, poklesla, B. keďže v súvislosti s európskym demokratickým procesom základným cieľom každej informačnej a komunikačnej politiky musí byť podpora aktívnej účasti na politickom živote a na živote občianskej spoločnosti (napríklad význam hlasovania vo voľbách do Európskeho parlamentu) a podnecovanie pocitu hrdosti na príslušnosť k Európe, C. keďže pre úplné uplatnenie európskeho občianstva je nevyhnutný prístup k informáciám o EÚ; občania ako príjemcovia politiky EÚ a ako aktívni účastníci európskej demokracie majú právo na úplné a nestranné informácie o EÚ vo svojom vlastnom jazyku, poskytnuté zrozumiteľne a ľahko dostupnými spôsobmi, D. keďže informačná a komunikačná stratégia by mala vychádzať zo základných hodnôt EÚ: demokracie, pluralizmu, bezpečnosti, solidarity, rovnosti príležitostí, súdržnosti a úcty voči kultúrnej rôznorodosti a základným ľudským právam, E. keďže informačná a komunikačná stratégia tiež musí dávať občanom aktívne najavo, že príslušnosť k EÚ prináša v ich každodennom živote výhody, Oznamy a prostriedky 1. víta skutočnosť, že Parlament bol po prvýkrát vyzvaný na diskusiu o informačnej a komunikačnej stratégii pre EÚ skôr než ju Komisia predloží, vďaka čomu môže skutočne ovplyvniť konečnú podobu tejto stratégie namiesto toho, aby na ňu iba reagoval; považuje to za veľmi pozitívny krok v rámci prehlbovania svojej zodpovednosti s ohľadom na demokratickú kontrolu činnosti Komisie; 2. zdôrazňuje, že cieľom informačnej a komunikačnej stratégie by malo byť v prvom rade pravidelné a riadne informovanie občanov EÚ o fungovaní inštitúcií EÚ s cieľom rozširovať ich vedomosti, záujem a spoluúčasť na záležitostiach týkajúcich sa EÚ, a tým ich priblížiť k EÚ; 3. považuje za dôležité odovzdať európskym občanom jasný odkaz podporujúci európsky záväzok a pocit spolupatričnosti na európskom projekte; 4. považuje za nevyhnutné, aby sa väčšia pozornosť venovala obsahu uverejnených oznamov, ktoré by sa mali zamerať na problémy občanov, čo podnieti záujem občanov; 5. zdôrazňuje potrebu vytvorenia decentralizovaného informačného systému s cieľom ľahšie osloviť konkrétne skupiny, na ktoré je potrebné sa zamerať, vždy prostredníctvom presne zameraných oznámení; 6. je presvedčený, že informačná a komunikačná politika nebude účinná, pokiaľ nebudú vedomosti o EÚ a jej inštitúciách súčasťou učebných osnov členských štátov; univerzity by mali tiež zaujať iniciatívny postoj pri šírení a podpore spoločných európskych hodnôt; 7. zdôrazňuje význam intenzívnejšieho využívania elektronických komunikačných prostriedkov ako televízia, rozhlas a internet, ktorých technologické možnosti dokážu osloviť domovy všetkých európskych občanov; 8. je presvedčený, že i naďalej existujú nevyužité možnosti šírenia informácii prostredníctvom siete a rozhlasu, ktoré by sa mali preskúmať v súvislosti s informačnou a komunikačnou stratégiou; 9. je presvedčený, že by sa malo vážne uvažovať o možnosti usporiadania rozpráv o európskej politike v národných parlamentoch s legislatívnou zodpovednosťou, na ktorých by sa aktívne zúčastňovali poslanci Európskeho parlamentu, čo by poskytlo komunikačným prostriedkom možnosť bližšie sledovať rozpravy, ktoré sa obvykle uskutočňujú v Európskom parlamente; 10. zastáva názor, že inštitúcie by mali v súlade s pravidlami stanovenými v nariadení o rozpočtových pravidlách dosiahnuť dohodu so spoločnosťami produkujúcimi audiovizuálne programy, ktoré sú schopné produkovať seriály, súťaže, filmy, spravodajstvo a všeobecne všetky druhy kvalitných a prístupných programov, ktoré dokážu osloviť širokú verejnosť a slúžiť na propagáciu myšlienok a hodnôt Európy; 11. víta nedávne uzavretie novej zmluvy s Euronews a je presvedčený, že Euronews ponúka kvalitné služby s veľkou protihodnotou za vynaložené peniaze; 12. zastáva názor, že by sa malo zvážiť využívanie určitých programov Spoločenstva, napríklad Media, Kultúra, Mládež alebo Vzdelávanie, v súvislosti s informačnou a komunikačnou stratégiou, avšak bez toho, aby sa obmedzili ich ciele alebo financovanie; napríklad program Media by sa mohol využívať na financovanie filmov s cieľom podporiť rozvoj európskeho audiovizuálneho priemyslu a zároveň podporiť "obraz" a "ducha" EÚ; preto víta zorganizovanie európskeho týždňa mládeže s dňami, počas ktorých sa konali akcie pod názvom "Mládež v Parlamente", ktoré posilnia vzťah mladých ľudí k Európe; 13. vyzýva na intenzívnejšie spoločné využívanie existujúcej audiovizuálnej infraštruktúry, ktorá je v súčasnosti rozptýlená medzi rôznymi inštitúciami; je tiež presvedčený, že túto infraštruktúru treba inventarizovať a vyhodnotiť jej účinnosť; 14. vyzýva inštitúcie, aby posúdili možnosť vypracovania moderných a prístupných virtuálnych návštev a sprístupnenia verejnosti záznamov zo všetkých dôležitých udalostí súvisiacich s inštitúciami prostredníctvom vysoko kvalitného archívu s vyhľadávačom; 15. víta vypracovanie informačnej služby Europe Direct a vyzýva Komisiu, aby túto iniciatívu naďalej rozvíjala na medziinštitucionálnej úrovni a aby tak slúžila informačnej a komunikačnej stratégii EÚ; 16. vyzýva Komisiu, aby konala v súlade s uznesením Európskeho parlamentu z 10. marca 2005 [3] a vyhlásila rok 2006 za európsky rok boja proti násiliu na ženách a aby túto informáciu zahrnula do svojej informačnej stratégie, najmä s ohľadom na skutočnosť, že podobnú kampaň plánuje aj Rada Európy, čo možno využiť v spoločný prospech; 17. zdôrazňuje, že je potrebné nájsť vzorec, ktorý umožní väčšiu účasť regionálnych a miestnych médií na informačnej a komunikačnej politike; 18. zdôrazňuje, že je potrebné vytvoriť stredisko pre dokonalú komunikáciu v EÚ, v rámci ktorého by existovala štruktúrovaná spolupráca medzi všetkými inštitúciami EÚ a ktoré by poskytovalo priestor pre spoluprácu s odborníkmi a znalcami v komunikačnom sektore; 19. vyzýva inštitúcie EÚ na zlepšenie podmienok práce a pracovných vzťahov s akreditovanými novinármi a vo všeobecnosti aj na vytvorenie čo najširších možností prístupu všetkých občanov k zdrojom informácií o politikách a činnostiach EÚ; 20. zdôrazňuje, že je pre inštitúcie potrebné, aby sa zlepšili ich tlačové oznámenia a kvalita všetkých informácií pre tlač, čo uľahčí prácu všetkých profesionálnych novinárov monitorujúcich udalosti v Bruseli; vyzýva tiež na to, aby boli tlačové oznámenia inštitúcií pripravované, podľa možnosti, profesionálnymi odborníkmi na komunikáciu; 21. vyzýva Komisiu, aby uskutočnila "súťaž myšlienok", ktorá by umožnila spojenie originálnych návrhov na najlepšie spôsoby prezentovania európskych myšlienok; 22. vyzýva Komisiu, aby poverila niektorú z nezávislých externých agentúr vykonaním podrobného hodnotenia, ktoré by analyzovalo náklady a prínosy jej skutočných výdavkov na informovanie a komunikáciu; 23. vyzýva Komisiu na zavedenie systému, ktorý umožní pokračovať vo financovaní siete informačných miest v súlade s pravidlami ustanovenými v novom nariadení o rozpočtových pravidlách; 24. je presvedčený, že by sa malo vyčleniť väčšie množstvo finančných prostriedkov na Eurobarometer, čo by mu umožnilo vypracovať obsiahlejšie a presnejšie správy; 25. vyzýva Komisiu, aby došlo k zlepšeniu internetového portálu Európa a k sprístupneniu jeho obsahu vo všetkých úradných jazykoch EÚ a jazykoch, ktoré majú úradnú povahu v členských štátoch, za predpokladu, že členské štáty sa tak rozhodnú a prevezmú príslušné rozpočtové náklady, čím by sa predišlo diskriminácii na základe uprednostňovania niektorých jazykov a prevažnej väčšine občanov by sa umožnil prístup k informáciám; 26. verí, že by bolo veľmi užitočné nájsť inteligentný a metodický spôsob, akým by sa odkazy na internetovú stránku Európa umiestnili na najčastejšie navštevované internetové stránky podľa zásady, že občan by nemal informácie hľadať sám, ale že informácie by si mali nájsť občana; 27. víta návrhy na preskúmanie realizovateľnosti druhého televízneho kanála pre Europe by satellite; Medziinštitucionálna spolupráca 28. považuje za dôležité, aby Komisia v záujme zlepšenia spolupráce a účinnosti pravidelne predkladala Parlamentu na kontrolu informácie o informačnej a komunikačnej politike EÚ formou výročnej diskusie venovanej výhradne tejto téme; 29. požaduje veľkú spoločnú rozpravu v pléne o stratégii, ktorú predložila Komisia, a o správe Výboru pre kultúru a vzdelávanie, na ktorej by sa zúčastnila aj Rada; 30. domnieva sa, že táto rozprava by mohla viesť k spoločnému vyhláseniu o usmerneniach pre spoločné informačné činnosti všetkých troch inštitúcií pri súčasnom zachovaní osobitných právomocí každej z nich a ich práva na vývoj svojich vlastných informačných činností; 31. vyzýva medziinštitucionálnu skupinu pre informácie, aby každoročne vypracovala návrh, aby sa zabezpečilo, že na náležité oslavy všetkých dôležitých kultúrnych udalostí budú k dispozícii rozpočtové prostriedky; 32. zastáva názor, že medziinštitucionálna skupina pre informácie by mala mať najmä politický charakter, mala by vystupovať ako garant, a že počet jej členov by sa mal znížiť, aby bola schopná konať efektívnejšie; 33. konštatuje, že program PRINCE vychádzal tradične z partnerstva medzi Komisiou a členskými štátmi; a zdôrazňuje, že je potrebné zapojiť Parlament do určovania priorít programu PRINCE a je presvedčený, že poslanci Európskeho parlamentu by sa mali v plnej miere zúčastňovať na udalostiach konaných pod záštitou programu PRINCE; víta návrh Komisie, aby sa plánovanie a monitorovanie programu PRINCE lepšie prispôsobilo volebnému obdobiu Parlamentu; 34. vyzýva všetky zainteresované inštitúcie EÚ, aby zlepšili vnútornú koordináciu s cieľom zlepšiť účinnosť dohodnutej komunikačnej a informačnej stratégie a tým aj dosiahnuť lepšie výsledky; 35. vyzýva inštitúcie, aby posúdili možnosť vytvorenia koordinačnej skupiny na nižšej úrovni, v ktorej by boli zastúpení predstavitelia príslušných generálnych riaditeľstiev rôznych inštitúcií a predstavitelia príslušných výborov Európskeho parlamentu a ktorej hlavým cieľom by bolo koordinovať osobitné opatrenia vytvorené na vykonávanie usmernení medziinštitucionálnej skupiny pre informácie; 36. zastáva názor, že zriadenie poradného orgánu zo zástupcov inštitúcií EÚ, členských štátov a odborníkov na komunikáciu by bolo veľmi efektívnym spôsobom na poskytovanie poradenstva v oblasti správneho vykonávania informačnej a komunikačnej politiky; 37. trvá na účasti všetkých členských štátov, najmä tých, ktoré sa doposiaľ nezapojili; 38. s potešením očakáva oznámenie Komisie o obnovenej informačnej a komunikačnej stratégii, ktoré bolo ohlásené na máj 2005; má v úmysle zúčastniť sa rozšíreného dialógu s Komisiu a Radou, a tiež s Výborom regiónov v rámci jeho právomocí, o jeho vykonávaní; opätovne vyjadruje svoju ochotu spolupracovať v plnej miere s cieľom dosiahnuť ciele, ktoré sa dohodnú; Európska ústava 39. zdôrazňuje, že hlavnou prioritou informačnej a komunikačnej stratégie EÚ by sa v blízkej budúcnosti mala stať informačná a komunikačná kampaň venovaná Zmluve o Ústave pre Európu; 40. domnieva sa, že k tejto priorite by sa malo pristupovať z dvojakého pohľadu: - inštitúcie EÚ sú povinné informovať občanov jasným a objektívnym spôsobom o obsahu Zmluvy o Ústave pre Európu a význame zmien, ktoré prináša v porovnaní so súčasnými zmluvami, - Európsky parlament, Rada a Komisia majú navyše politickú zodpovednosť podporovať ratifikáciu Zmluvy o Ústave pre Európu, pričom konajú vždy na základe dohody s členskými štátmi a berú do úvahy príslušnú vnútroštátnu legislatívu; 41. s ohľadom na informácie o obsahu Zmluvy o Ústave pre Európu zdôrazňuje osobitnú dôležitosť: - zorganizovania osobitných seminárov o Zmluve o Ústave pre Európu pre novinárov – v členských štátoch, ako aj v Bruseli – zameraných na jasné a objektívne sprostredkovanie obsahu Zmluvy o Ústave pre Európu a poopravenie všetkých nesprávnych informácií týkajúcich sa obsahu Zmluvy o Ústave pre Európu, - potreby vyvinúť osobitné aktivity pre akademické prostredie, najmä zameraním akčného programu Jean Monnet na otázky súvisiace so Zmluvou o Ústave pre Európu, zorganizovaním akademických seminárov o Zmluve o Ústave pre Európu, poskytovaním pomoci pri vytváraní obsahu akademických programov a podporovaním štúdií alebo publikácií o európskych ústavných otázkach, - väčšej propagácie používania moderných technológií, predovšetkým prístupu k textu Zmluvy o Ústave pre Európu a vysvetleniam jej obsahu prostredníctvom internetu, ako aj internetových a telefonických služieb s cieľom poskytnúť odpovede na otázky týkajúce sa obsahu Zmluvy o Ústave pre Európu; 42. zdôrazňuje, že zdroje dostupné v rámci programu PRINCE by sa mali zamerať na podporu verejnej diskusie o Zmluve o Ústave pre Európu s ohľadom na kampane za ratifikáciu Zmluvy o Ústave pre Európu vo všetkých členských štátoch a najmä v tých členských štátoch, v ktorých sa uskutoční v súvislosti s touto otázkou referendum; 43. považuje preto za vhodné, aby Parlament a Komisia čo najintenzívnejšie spolupracovali, predovšetkým podpísaním memoranda o porozumení so všetkými členskými štátmi, ktoré o to majú záujem; je presvedčený, že Parlament by sa mal zapojiť do všetkých iniciatív, ktoré Komisia realizuje na vnútroštátnej úrovni v spolupráci s vládami príslušných členských štátov; 44. zdôrazňuje, že je dôležité, aby sa do týchto iniciatív zapojili aj národné parlamenty vždy, keď je to možné; 45. je si vedomý dôležitej úlohy regionálnych a miestnych samospráv a ich partnerov v rámci postupu ratifikácie Ústavy na účel osobnejšieho a teda efektívnejšieho šírenia informácií občanom; 46. pripomína dôležitú úlohu organizácií občianskej spoločnosti v diskusiách o ratifikácii a potrebu poskytnúť takýmto organizáciám dostatočnú podporu, aby mohli do týchto diskusií zapojiť voličov v rámci celej EÚ s cieľom podporiť aktívnu účasť občanov na diskusiách o ratifikácii. Informačná politika Európskeho parlamentu 47. navrhuje, aby sa uskutočnila objektívna štúdia o účinnosti jeho informačnej politiky; v tejto súvislosti víta žiadosť predsedníctva z 10. januára 2005 o prehodnotenie úlohy informačných kancelárií v členských štátoch; 48. berie na vedomie práve prebiehajúcu diskusiu s predsedníctvom Parlamentu o možnosti vytvorenia verejnoprávnej parlamentnej televíznej stanice; víta rozhodnutie predsedníctva Parlamentu nechať vypracovať štúdiu o možnosti vytvorenia informačnej parlamentnej televíznej stanice alebo skutočnej televíznej stanice Európskeho parlamentu; uznáva, že na uskutočnenie takéhoto projektu existuje celá škála rozličných možností a zastáva názor, že každá takáto televízna stanica by mala byť nezávislá; je presvedčený, že takáto televízna stanica by mohla byť významným prínosom pre rozvoj európskeho verejného priestoru; poznamenáva, že už v minulosti žiadal Komisiu o uskutočnenie internej hodnotiacej štúdie o takejto európskej televíznej stanici; zdôrazňuje potrebu lepšej prepojenosti činností informačných kancelárií Parlamentu a zastúpení Komisie; * * * 49. poveruje svojho predsedu, aby toto uznesenie postúpil Rade, Komisii, Súdnemu dvoru, Dvoru audítorov, Výboru regiónov, Európskemu hospodárskemu a sociálnemu výboru, vládam členských štátov a Medzinárodnej federácii novinárov. [1] Ú. v. EÚ C 47 E, 27.2.2003, s. 400. [2] Ú. v. EÚ C 64 E, 12.3.2004, s. 591. [3] Prijaté texty, P6_TA(2005)0073. --------------------------------------------------